நமது நாட்டில் ஒரு குற்றவாளிக்குத் தரப்படும் தண்டனை மனிதத் தன்மையுடையதாய் இருக்கும். ஆனால் ரோமர்களோ அதனை பேரச்சமுடையதாய் இருக்க விரும்பினர். அதிக வேதனையுடனும் தாங்கமுடியாத துயரத்துடனும் பலமணி நேரமாய் அவர் சிலுவையில் தொங்கினார். இப்பொழுது நண்பகலாகிவிட்டது. ஆதவனும் உச்சிக்கு வந்துவிட்டது. பாலஸ்தீனாவில் வெயில் கடுமையாய் இருக்கும். திடீரென்று ஒருவரும் எதிர்பாராததும் யாரும் அறியாததும் அப்பொழுது நடந்தது. நண்பகல் 12 மணிக்கு சூரியன் இருளடைந்தது. நம்பமுடியாத ஒரு இருள் சூழ்ந்தது. அது சில நிமிடங்கள் மாத்திரம் கிரகண இருள் அல்ல; மாறாக பூமியெங்கும் மூன்றுமணி நேரம் அந்தகாரமாயிருந்தது. எருசலேமில் உள்ள மக்கள் யாவரும் இருளில் தடுமாறினர்.